Murtonen (Kuopio)

**Murtonen** on Pohjois-Savossa Kuopion Karttulassa Riuttalan ja Itä-Karttulan välissä sijaitseva järvi. Järvi sijaitsee 27&nbsp;kilometriä Kuopion keskustasta länsiluoteeseen.

## Maantietoa
Murtonen on 3,2&nbsp;kilometriä pitkä, 2,1&nbsp;kilometriä leveä, ja sen pinta-ala on 111&nbsp;hehtaaria eli 1,1&nbsp;neliökilometriä. Järvi on niin kapea, ettei vastarannat ole missään 480 metriä kauempana toisistaan. Se sijaitse mäkisessä metsämaastossa Ähkymäen, Näremäen, Aarolanmäen, Kuivamäen, Piikamäkien ja Paljakanvuorten välisessä painanteessa. Vuoret sijaitsevat toisinaan aivan järven rannassa niin, että rinteet putoavat suoraan rantaveteen. Tällaisia jyrkkiä rantoja löytyy esimerkiksi Ison Piikamäen, Näremäen ja Aarolanmäen alta. Ison Piikamäen rinteet kohoavat 65&nbsp;metrin korkeuteen vedenpinnasta, jolloin sen huippu kohoaa lähes 200&nbsp;metrin korkeuteen mpy. Järvi muodostuu kahdesta järvialtaasta, jotka kohtaavat toisensa Nuottikotasaaren matalikolla. Myös matalikon pohjoispuolella Uittosalmessa on hyvin matalaa. Järven pohjoisosa jää Riuttalan ja eteläosan Synkkälahden väliin, matala keskiosa Uittosalmen ja Nuottikotasaaren matalikon väliin, ja kaakkoisosa asettuu kaakossa poikittaiseen asentoon edellisiin nähden. Kaakkoisosan vastakkaiset lahdet ovat Itälahti ja Orilahti. Järvessä on kartan mukaan 7&nbsp;saarta. Pohjoisosassa sijaitsevat Heikinsaari, Raatosaari ja sen kanssa samankokoinen mutta nimetömäksi merkitty saari. Nuottikotasaari on kapea mutta 140&nbsp;metriä pitkä saari edellisten eteläpuolella.
 
Järvi on luodattu ja siitä on julkaistu syvyyskartat. Järven tilavuudeksi on määritetty 6,19&nbsp;miljoonaa kuutiometriä, jolloin sen keskisyvyydeksi tulee 5,6&nbsp;metriä. Pohjoisosassa on 800&nbsp;metriä pitkä yli 10-metrinen syvännejakso, jossa on 11&nbsp;metriä ja 14&nbsp;metriä syvät kohdat. Keskiosan salmissa on alle 1,5&nbsp;metriä syvää, mutta aivan sen keskellä on 7,7&nbsp;metriä syvä kohta. Järven kaakkoinen osa on laajasti vähintään kymmenen metriä syvä. Siellä järven kaakkoisrantoja seuraa syvännejakso, jossa on Aarolanmäen alla 16&nbsp;metriä ja Näremäen alla 26&nbsp;metriä syvää. Näremäen edustalla sijaitsee järven syvin kohta .

Järven rantaviivan pituus on 13,4&nbsp;kilometriä. Sen rannat ovat metsämaata, joka on soistunutta vain kaakkoisosan Orilahdella ja järven luusuassa. Vain Orilahdessa ja järven keskiosassa on rantaan ulottuvia peltomaita. Rannikon läheisyydessä on noin viisi kiinteästi asuttua tilaa ja rantaan on rakennettu 30 vapaa-ajan asuntoa. Järven eteläpuolella kulkee Karttulan ja Lamperilan välinen yhdystie&nbsp;5513, josta haarautuu Itä-Karttulassa pohjoiseen Riuttalaan johtava kylätie. Riuttalassa järven pohjoispuolelta ohittaa Talluskylän ja Lamperilaan välinen yhdystie&nbsp;5542. Yhdystiet kohtaavat toisensa Särkisenmäellä. Järven itäiset rannat saavutetaan erinäisen mökkitieverkoston kautta.

## Luontoarvoja
Järven Synkkälahteen putoaa Ison Piikamäen korkeat rinteet jatkuen vielä 14&nbsp;metriä vedenpinnan alle. Nämä itäsuuntaan viettävät rinteet on rauhoitettu luonnonsuojelualueeksi. Suojeltujen alueiden yhteispinta-ala on noin 10&nbsp;hehtaaria.

## Vesistösuhteet
Murtonen sijaitsee Kymijoen vesistössä (vesistöaluetunnus&nbsp;14) Rautalammin reitin valuma-alueen&nbsp;(14.7) Tallusjärven valuma-alueella&nbsp;(14.77), jonka Liesjärven valuma-alueeseen&nbsp;(14.773) järvi kuuluu. Liesjärven valuma-alueen pinta-ala on 95,74&nbsp;neliökilometriä  ja siinä on 25 vähintään hehtaarin kokoista järveä, joista Liesjärvi&nbsp;(315&nbsp;ha), Haukijärvi&nbsp;(154&nbsp;ha), Koros&nbsp;(133&nbsp;ha) ja Murtonen ovat laajimmat. Murtonen sijaitsee Liesjärven valuma-alueen latvoilla eikä sen lähialueella ole montaa siihen laskevaa järveä. Aivan rantaviivan tuntumassa sijaitsee Sappilampi&nbsp;(2&nbsp;ha), jonka lasku-uoma on matala salmimainen uoma. Orilahteen laskee Partalanlammen&nbsp;(8&nbsp;ha) laskuoja, jonka valuma-alueelta löytyvät myös Paskolampi ja Pylkönlammet. Pohjoisosan länsirantaan laskee Piikalammen&nbsp;(8&nbsp;ha) lyhyt laskuoja. Murtosen laskujoki alkaa järven pohjoispäästä Riuttalassa. Se mutkittelee luontaisen oloisena purona ja jokena luoteeseen, jossa  se laskee kolmen kilometrin päässä Liikkasenjärveen&nbsp;(16&nbsp;ha). Liikkasenjärvi kuuluu Tallusjärven valuma-alueen pääuomaan. Murtosen valuma-alueen pinta-ala on 10 neliökilometriä . Murtosen vedenpinnan korkeus on 134,4&nbsp;metriä mpy, joten joelle tulee pudotusta Liikkasenjärvelle 25,3&nbsp;metriä.

## Lähteet